Liggame gevind ná voorval by ArcelorMittal-aanlegDie skade Woensdagoggend by ArcelorMittal Suid-Afrika (Amsa) se aanleg in Vanderbijlpark (17 Februarie 2021) (Foto: Numsa/Facebook) Die liggame van drie werkers is gevind ná Woensdagoggend se voorval by ArcelorMittal Suid-Afrika (Amsa) se aanleg in Vanderbijlpark. Phakamile Hlubi-Majola, woordvoerder van Numsa, het gesê familielede van die werkers het angstig gewag en gehoop dat hulle lewend gevind sou word. “Ons betuig ons innige meegevoel met die familie en vriende van die oorledenes.” Amsa het in ŉ verklaring gesê ŉ deel van ŉ stapel van 90 m lank het ingetuimel en op ŉ beheerkamer waarin die drie werknemers gewerk het, geval. “Die veiligheid van ons werknemers en kontrakteurs bly ons hoofbekommernis. ŉ Volledige ondersoek sal volg om te verstaan wat presies gebeur het en om so iets in die toekoms te voorkom,” het Kobus Verster, hoof- uitvoerende beampte van Amsa, gesê. Numsa het intussen ŉ beroep op die departement van arbeid en indiensneming gedoen om ŉ deeglike ondersoek na die voorval van stapel te stuur. Hlubi-Majola het Amsa daarvan beskuldig dat hy nie vinnig genoeg opgetree het om die werkers te red nie. Solidariteit het vroeër gesê dit is die derde voorval van dié aard by Amsa se Vanderbijlpark-aanleg in die afgelope 12 maande. Willie Venter, adjunkhoofsekretaris van metaal- en ingenieurswese by Solidariteit, het gesê dit bring die integriteit van die geboue en strukture by hierdie ou aanleg onder verdenking. “Dit is duidelik nie veilig nie en daar moet ŉ behoorlike ondersoek van stapel gestuur word. Ons kan nie toelaat dat nóg voorvalle plaasvind en meer werknemers se lewe in gevaar gestel word nie.” Volgens Solidariteit moet Amsa se bestuur ŉ behoorlike risiko-ontleding doen om die onderliggende oorsake wat tot hierdie voorvalle aanleiding gee, te bepaal. Solidariteit voer verder aan dat die integriteit van die infrastruktuur en geboue weens die ouderdom van die aanleg in twyfel getrek word en dat dit ŉ dreigende gevaar vir alle werknemers by die aanleg inhou. “Amsa moet verantwoordelikheid aanvaar en sy ondersoek nie net beperk tot die oorsaak van ŉ enkele voorval nie, maar hy moet hom beywer om by die kern van al die soortgelyke voorvalle uit te kom en bereid wees om daarop in te gaan. Tragedies soos dié een moet tot elke prys voorkom word,” het Venter bygevoeg.